Az Európai Parlament és a Tanács 94/20/EK irányelve

(1994. május 30.)

a gépjárművek és pótkocsijaik mechanikus kapcsolószerkezeteiről, valamint ezeknek a gépjárművekre történő felszereléséről

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Gazdasági Közösséget létrehozó szerződésére és különösen annak 100a cikkére,

tekintettel a Bizottság javaslatára [1],

tekintettel a Gazdasági és Szociális Bizottság állásfoglalására [2],

a Szerződés 189b cikkének eljárása szerint [3],

mivel a belső piac olyan belső határok nélküli térséget, amelyben biztosított az áruk, a személyek, a szolgáltatások és a tőke szabad forgalma; mivel ennek megfelelő intézkedéseket kell hozni;

mivel azok a műszaki követelmények, amelyeknek a gépjárműveknek és a pótkocsiknak az egyes államok jogszabályai szerint meg kell felelniük, többek között ezeknek a járműveknek a kapcsolószerkezeteit is érintik;

mivel ezek a követelmények tagállamonként eltérőek; mivel ezért szükséges, hogy valamennyi tagállam vagy kiegészítésként, vagy a hatályos nemzeti szabályok helyett ugyanazokat a követelményeket vezesse be, hogy különösen a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv szerinti EGK-típusjóváhagyási eljárást valamennyi járműtípusra alkalmazni lehessen [4];

mivel ez az irányelv a 70/156/EGK tanácsi irányelvben meghatározott EGK-típusjóváhagyási eljárás szabályozására irányuló külön irányelv; mivel a 70/156/EGK irányelvben szereplő, a járművek rendszereire, alkatrészeire és önálló műszaki egységeire vonatkozó rendelkezések így erre az irányelvre is érvényesek;

mivel a közúti forgalom fokozott biztonsága és a gépjárművek, valamint pótkocsik nemzetközi forgalomban való jobb cserélhetősége tekintetében fontos, hogy valamennyi olyan jármű, amely járműszerelvényt vagy nyerges gépjárművet képez, szabványos és harmonizált mechanikus kapcsolószerkezettel legyen felszerelve;

mivel ajánlatos az 55 sz. EGB-előírás (EGB: az Egyesült Nemzetek Európai Gazdasági Bizottsága) rendelkezéseit követni, amelyek egységes követelményeket fogalmaznak meg az összetett járművek kapcsolószerkezeteivel szemben; mivel az 55. sz. előírás mellékletét képezi a gépjárműalkatrészek és -tartozékok minőségének jóváhagyására vonatkozó egységes feltételek elfogadásáról és a minőségi jóváhagyás kölcsönös elismeréséről szóló, 1958. március 20-án aláírt egyezménynek;

mivel a mechanikus kapcsolószerkezetek egységes méretei elsősorban a nemzetközi ISO-szabványok figyelembevételével kerültek kialakításra, hogy a járműszerelvényt vagy nyerges járművet képező járművek esetében biztosítható legyen az egyes járművek cserélhetősége, és garantálni lehessen a tagállamokban a szabad áruforgalmat,

ELFOGADTA EZT AZ IRÁNYELVET:

1. cikk

Ezen irányelv alkalmazásában:

- "jármű": a 70/156/EGK irányelv 2. cikkében található fogalommeghatározás szerint valamennyi, a közúti forgalomban való részvételre rendelt, teljes vagy nem teljes, legalább négykerekű és a 25 km/órát meghaladó legnagyobb tervezési sebességű gépjármű és pótkocsijaik, a sínjárművek, mezőgazdasági traktorok és munkagépek kivételével,

- "mechanikus kapcsolószerkezet típusa": olyan kapcsolóegység, amelyre megadható a típusjóváhagyás a 70/156/EGK irányelv 2. cikke alapján.

2. cikk

A tagállamok

- egy jármű vonatkozásában nem tagadhatják meg az EGK-, illetve nemzeti típusjóváhagyást, és nem tagadhatják vagy tilthatják meg a jármű értékesítését, a forgalomba hozatal engedélyezését, az üzembe helyezést vagy a használatot a jármű mechanikus kapcsolószerkezettel való fakultatív ellátását érintő okból,

- egy mechanikus kapcsolószerkezet vonatkozásában nem tagadhatják meg az EGK-, illetve nemzeti alkatrésztípus-jóváhagyást, és nem tilthatják meg a jármű értékesítését vagy használatát,

ha a mellékletekben megfogalmazott követelmények teljesülnek.

3. cikk

A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az elfogadását követő legfeljebb 18 hónapon belül megfeleljenek. Erről haladéktalanul értesítik a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

A tagállamok az ennek az irányelvnek az elfogadása utáni 18. hónapot követően alkalmazzák ezeket az előírásokat.

4. cikk

Ennek az irányelvnek a tagállamok a címzettjei.

Kelt Brüsszelben, 1994. május 30-án.

az Európai Parlament részéről

az elnök

E.Klepsch

a Tanács részéről

az elnök

Th. Pangalos

[1] HL C 134., 1992.5.25., 36. o.

[2] HL C 313., 1992.11.30., 10. o.

[3] Az Európai Parlament 1992. október 29-i állásfoglalása (HL C 305., 1992.11.23., 115. o.). A Tanács 1993. szeptember 27-i közös álláspontja (még nem jelent meg a közlönyben). Az Európai Parlament 1994. március 9-i határozata (még nem jelent meg a közlönyben).

[4] A legutóbb a 92/53/EGK (HL L 225., 1992.8.10., 1. o.) irányelvvel módosított irányelv (HL L 42., 1970.2.23., 1. o.).

--------------------------------------------------

A MELLÉKLETEK JEGYZÉKE

I. MELLÉKLET | Hatály, fogalommeghatározások, az EGK-típusjóváhagyás kérelmezése és megadása, az engedély kiterjesztése, megfelelő gyártás |

II. MELLÉKLET | EGK-jóváhagyási jel minta |

III. MELLÉKLET | A mechanikus kapcsolószerkezetek EGK-típusjóváhagyására vonatkozó adatközlő lap |

IV. MELLÉKLET | A mechanikus kapcsolószerkezetekre vonatkozó EGK-típusbizonyítvány |

V. MELLÉKLET | A mechanikus kapcsolószerkezetekre vonatkozó követelmények |

VI. MELLÉKLET | A mechanikus kapcsolószerkezetek vizsgálata |

VII. MELLÉKLET | A mechanikus kapcsolószerkezetek járművekre való felszerelésére vonatkozó előírások |

VIII. MELLÉKLET | Jármű EGK-típusjóváhagyására vonatkozó adatközlő lap |

IX. MELLÉKLET | EGK-járműtípusbizonyítvány |

--------------------------------------------------